Au na Kunea i Vei na iNuinui?
Kena isau vakaivolatabu
E kaya na iVolatabu ni Kalou e via solia vei keda na ‘inuinui, kei na ka meda namaka ena gauna se bera mai.’ * (Jeremaia 29:11) E vakarautaka kina vei keda na nona Vosa ‘me noda na inuinui, da qai vakacegui mai na veika e volai ena iVolatabu.’ (Roma 15:4) Na ivakasala ena iVolatabu ena vukei keda meda walia noda leqa e veisiga, qai vakadeitaka vei keda na inuinui totoka ena veigauna se bera mai.
Ena ulutaga qo
E vukei keda vakacava na iVolatabu me donu noda rai?
Ena vakasalataki keda ena ka meda cakava me vinaka kina noda ivakarau ni bula. Qo e vica na kena ivakaraitaki.
Raica na ivakasala yaga ena iVolatabu. E kaya na Same 119:105: “Na nomuni vosa na cina ina yavaqu.” Rua na ka ena yaco ke ramase na cina. Eda rawa ni raica kina na ka e tu e matada, kei na ka e tu mai vakayawa. E va tale ga qori na ivakavuvuli vakaivolatabu, e rawa ni vukei keda meda walia na leqa eda sotava ena siga yadua, me donu tale ga na noda rai. Ena vakayaloqaqataki keda, qai ‘vakamarautaka vakalevu na lomada.’ (Same 19:7, 8) Na iVolatabu e vukei keda tale ga meda kila vinaka na inuinui totoka e se bera mai, me baleta na kawatamata kei na vuravura. Na inuinui qori e vakamarautaki keda, eda na lomavakacegu tale ga.
Ciqoma nodra veivuke eso tale. Ke da sega ni walia rawa noda leqa, eda na rairai vinakata meda yawaki ira noda vuvale se itokani. Ia e kaya na iVolatabu ni sega ni ka vakayalomatua qori, ni rawa nida na vakatulewa cala kina. (Vosa Vakaibalebale 18:1) E rawa nira vukei keda na wekada meda kua ni cakava qori. E rawa ni yaga tale ga na nodra ivakasala meda walia na noda leqa. (Vosa Vakaibalebale 11:14) Ena rawa nira vakacegui keda, ra vakayaloqaqataki keda tale ga me rawa nida vosota me yacova ni sa vinaka na ituvaki.—Vosa Vakaibalebale 12:25.
Masu vua na Kalou. E kaya na iVolatabu: “Biuta vei Jiova na nomu icolacola bibi, ena tokoni iko o koya. Ena sega vakadua ni laiva me bale na yalododonu.” * (Same 55:22) Sa rauta me tukuni ni o Jiova “na Kalou o koya na vu ni noda inuinui.” (Roma 15:13) O rawa ni masulaka vua ‘na ka kece o lomaocaocataka,’ qai nuidei ni na kauaitaki iko. (1 Pita 5:7) E kaya gona na iVolatabu: “Ena vakataudeitaki kemuni, ena vakaukauataki kemuni, ena vakadeitaka na nomuni yavu.”—1 Pita 5:10.
Me vaqaqacotaka nomu inuinui na ituvaki dredre. E yalataka na iVolatabu: “O koya e vakarorogo vua na [Kalou] ena tikovinaka, ena vakacegu ni sega ni rerevaka na ka ca.” (Vosa Vakaibalebale 1:33) Kena ivakaraitaki, o Margaret e tiko mai Ositerelia, e vakayalia ena cagilaba na ka kece e taukena. Ia e sega ni vakayalolailaitaki koya qori, e vulica ga kina ni na rawarawa noda vakayalia na ka eda taukena. Tekivu mai na gauna qori sa vakaliuca ga na ka e bibi, ya nona vuvale, itokani, nona veiwekani kei na Kalou, kei na inuinui e volai ena iVolatabu.—Same 37:34; Jemesa 4:8.
Na inuinui cava e tu ena iVolatabu me baleti keda na kawatamata?
E yalataka tu na inuinui totoka me baleta na kawatamata kei na vuravura. Sa voleka sara ni yaco qori. Na veika e yaco tu e vuravura nikua, e dusia nida sa bula tiko ena “iotioti ni veisiga.” (2 Timoci 3:1-5) Sa vakarau liutaka na Kalou na vuravura, ena vakaotia tale ga na veika tawadodonu kei na rarawa. Ena cakava qori ni vakayagataka na Matanitu ni Kalou. (Taniela 2:44; Vakatakila 11:15) Qori na matanitu vakalomalagi e vakaibalebaletaka tiko o Jisu ni cavuta: “Me yaco mai na nomuni Matanitu. Me caka na lomamuni e vuravura.”—Maciu 6:9, 10.
E matata na ka e kaya na iVolatabu me baleta na inaki ni Kalou ina kawatamata. Qo eso na leqa ena vakaotia na Matanitu ni Kalou:
Sa na oti na viakana. “Ena solia mai o vuravura na vuana.”—Same 67:6.
Sega na tauvimate. “Ena sega ni kaya e dua na lewenivanua: ‘Au tauvimate’.”—Aisea 33:24.
Sega na mate. Na Kalou “ena qusia tani tale ga na wainimata kece mai na matadra [na tamata], sa na sega tale na mate, na lolosi, na tagiyaso, kei na mosi. Sa oti na veika e dau yaco e liu.”—Vakatakila 21:3, 4.
^ para. 1 Nida nuitaka e dua na ka, eda na vinakata da qai vakabauta nida na rawata. Na inuinui tale ga e rawa ni vakaibalebaletaka e dua na ka eda vakanamata tu kina.
^ para. 5 E tukuni ena iVolatabu na yaca ni Kalou o Jiova.—Same 83:18.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn